ইসলামের ইতিহাস পর্যালোচনা করলে দেখা যায়, মহানবী (সা.) মদিনায় ইসলামি রাষ্ট্র কায়েম করার সঙ্গে সঙ্গে সেখানে যাকাত ব্যবস্থাও কায়েম করেছেন। যাকাত আদায় ও বণ্টনের জন্য কর্মচারী নিয়োগ দেয়া হয়েছে। খোলাফায়ে রাশেদিনের প্রথম খলিফা হজরত আবু বকর (রা.) রাষ্ট্রীয়ভাবে যাকাত আদায় ও বণ্টন ব্যবস্থা জোরদার করেন। দ্বিতীয় খলিফা হজরত ওমর (রা.)-এর আমলে যাকাত আদায় ও বণ্টন ব্যবস্থা এতটাই শক্তিশালী ছিল যে একসময় যাকাত নেয়ার মতো লোকও খুঁজে পাওয়া যায়নি। খোলাফায়ে রাশেদিনের তৃতীয় ও চতুর্থ খলিফার আমলেও যাকাত ব্যবস্থা খুবই শক্তিশালী ছিল। ফলে ইসলামি রাষ্ট্রে অভাব-অনটনের চিহ্ন পর্যন্ত ছিল না। এই যাকাত ব্যবস্থা উমাইয়া ও আব্বাসীয় খলিফাদের আমলেও জোরদার ছিল বলে তখন দেশ ও সমাজ ছিল অর্থনৈতিকভাবে স্থিতিশীল।